CELEX: C2004/251/35
Language: lv
Date: 2004-10-09 00:00:00
Title: Lieta T-163/04: Prasība pret Iekšēja tirgus saskaņošanas biroju (preču zīmes, paraugi un modeļi), ko Michael Schäfer iesniedza 2004. gada 30. aprīlī

9.10.2004   
            
            
               LV
            
            
               Eiropas Savienības Oficiālais Vēstnesis
            
            
               C 251/18
            
         Prasība pret Iekšēja tirgus saskaņošanas biroju (preču zīmes, paraugi un modeļi), ko Michael Schäfer iesniedza 2004. gada 30. aprīlī
   (Lieta T-163/04)
   (2004/C 251/35)
   Tiesvedības valoda ir nosakāma saskaņā ar Pirmās instances tiesas Reglamenta 131. panta 2. punktu. Valoda, kurā sagatavots prasības pieteikums: vācu
   Eiropas Kopienu Pirmās instances tiesā 2004. gada 30. aprīlī izskatīšanai ir iesniegta prasība pret Iekšēja tirgus saskaņošanas biroju (preču zīmes, paraugi un modeļi), ko cēla Michael Schäfer, ar dzīvesvietu Bergisch - Gladbach (Vācija), kuru pārstāv I. Reese, advokāte.
   Cits procesa dalībnieks Apelāciju padomē ir KoKa Verwaltung GmbH, Hamburga (Vācija).
   Prasītāja prasījumi Pirmās instances tiesai ir šādi:
   
               —
            
            
               grozīt Iekšējā tirgus saskaņošanas biroja otrās Apelāciju padomes 2003. gada 12. decembra lēmumu, piespriežot apelācijas instancei segt savas izmaksas pašai un atlīdzināt prasītāja izdevumus, kas radušies iepriekšējā stāvokļa atjaunošanai un apelācijas procesā;
            
         
               —
            
            
               papildus grozīt Iekšējā tirgus saskaņošanas biroja otrās Apelāciju padomes lēmumu, piespriežot KoKa Verwaltung GmbH atlīdzināt prasītāja izdevumus, kas radušies iepriekšējā stāvokļa atjaunošanai un apelācijas procesā.
            
         Pamati un galvenie argumenti
   2000. gada 26. decembrī prasītājs pieteica Iekšējā tirgus saskaņošanas birojā grafisku preču zīmi “Mike's Meals on Wheels” kā Kopienas preču zīmi attiecībā uz 35. un 42. klasē ietilpstošajiem pakalpojumiem. KoKa Verwaltung GmbH, ņemot vērā agrākās vācu preču zīmju, tas ir, grafiskās preču zīmes “MIKE'S SANDWICH MARKET” un vārdiskās preču zīmes “MIKE”, reģistrācijas, iesniedza iebildumus iespējas maldināt pastāvēšanas dēļ.
   Iekšējā tirgus saskaņošanas birojs noraidīja iebildumus un piesprieda iebildumu iesniedzējam atlīdzināt izdevumus. Pret šo lēmumu iebildumu iesniedzējs pieprasīja iepriekšējā stāvokļa atjaunošanu. Turklāt tas iesniedza apelāciju un pieprasīja atcelt apstrīdēto lēmumu pilnā apjomā un pārtraukt procesu līdz lēmuma par iepriekšējā stāvokļa atjaunošanu pieņemšanai.
   Ar 2003. gada 16. jūnija lēmumu iebildumu nodaļa apmierināja prasību par atjaunošanu iepriekšējā stāvoklī un atsāka iebildumu procesu.
   Ar apstrīdēto lēmumu Apelāciju padome noteica, ka apelācijai nav priekšmeta. Tādēļ apelācijas process tika izbeigts un atmaksāta apelācijas nodeva. Turklāt Apelāciju padome nolēma, ka katrs lietas dalībnieks sedz savas Apelācijas procesa izmaksas un izdevumus pats.
   Ar savu pieteikumu iesniedzējs vēršas pret šo lēmumu par izdevumiem. Viņš apgalvo, ka Iekšējā tirgus saskaņošanas birojs nav pienācīgi izmantojis tā Padomes Regulas (EK) Nr. 40/94 81. panta 4. daļā paredzēto rīcības brīvību procesa izbeigšanas gadījumā. Prasītājs nekādā ziņā nav radījis priekšnoteikumus apelācijas procesa uzsākšanai un veikšanai. Apelācijas procesa pamatā no vienas puses ir Iekšējā tirgus saskaņošanas biroja vēstuļu veidlapā norādīts nepareizs pasta indekss, un no otras puses apelācijas iesniedzēja termiņa izsmelšana līdz pēdējam brīdim. Abi minētie iemesli iepriekšējā stāvokļa atjaunošanai un apelācijai ir ārpus prasītāja ietekmes sfēras. Padomes Regulas (EK) Nr. 40/94 81. pants paredz iespēju lemt par izmaksām pēc brīviem ieskatiem, kas sevī ietver lēmuma par izmaksām pieņemšanu, piespriežot tās segt Iekšējā tirgus saskaņošanas birojam. Turklāt fakts, ka prasītājs nesaņem nekādu radušos izmaksu un izdevumu atlīdzību, pārkāpj tā pamattiesības.